**2 Kron. 20:1-30**

**Geloof in aksie is verstommend - fantasties.**

*Andries Burger, GK Pinetown, 16 Desember 2018*

Kinders –

16 Desember. Die datum staan ingegraveer in ons volkslewe.

Party dink ons is nog geroepe om dit soos ŉ Sondag deur te bring weens die gelofte,

ander dink die gelofte is nie bindend nie,

en ander dink selfs die hele spul is ŉ onnodige bohaai oor niks ...

Dis jammer dat die debatte oor Geloftedag hoofsaaklik gaan oor

óf die gelofte van ŉ jaarlikse gedenkdag enigsins gemaak is; en

indien wel, óf ŉ kleine boerekommando ŉ hele nageslag deur ŉ gelofte aan God kan bind.

Vir baie gelowiges het dit jammerlik ontaard in ŉ wettiese godsdiens gesprek van moet en moet-nie en vir die ongelowiges onder ons is dit in elk geval bloot nonsies.

Waaroor gaan dit regtig in ons terugdink aan Bloedrivier op 16 Desember 1836?

Dit gaan oor ŉ handjievol gelowiges wat in absolute benarde benoudheid hulle vertroue op God gestel het teen ŉ oormag wat hulle wou oorweldig.

Dit gaan oor die dankbaarheid en die besef dat dit God is wat onverdiende uitkoms gegee het uit genade alleen.

Dit gaan oor die bevestiging van God se troue teenwoordigheid in die lewens van mense.

 Dit gaan oor God se heerskappy en oor sy eer en verheerliking.

Ons gaan vandag kyk na ŉ soortgelyke gebeurtenis in die Ou Testament,

maar Bloedrivier is ŉ bevestiging dat God nog steeds teenwoordig is –

nie net in die verre verlede nie, maar vandag nog steeds, nie net by Israel nie maar by gelowiges uit alle volke en rasse en tale.

(Onthou dat Bloedrivier se mense nie Jode was nie maar uit die heidene afstam, en onthou dat amper ŉ kwart van die mense in Bloedrivier se laer swart was.)

Die Here se wonderbare redding vir sy volk is op baie plekke in die Bybel opgeskryf, maar daar is een wat al vir baie jare een van my gunstelinge is – ons gaan dit lees in 2 Kron. 20

1 en 2 Kronieke is eintlik een boek maar toe dit die eerste keer in Grieks vertaal is, is dit in twee gedeel – waarskynlik om dit makliker te kan hanteer.

Die inhoud is amper dieselfde as 1 en 2 Konings (wat ook eintlik net een boek is) en daar is sommer heelwat gevalle waar dieselfde geskiedenis in beide Konings en Kronieke opgeteken is.

Na die dood van koning Salomo, Dawid se seun, het die twaalf stamme van Israel in twee geskeur – die Noordelike ryk, Israel van 10 stamme; en die Suidelike ryk van Juda met net twee stamme, Juda en Benjamin. Konings en Kronieke beskryf die gebeure van die volk en die konings van hierdie twee koninkryke.

Die “Konings” boek gaan oor die konings in beide Israel en in Juda. Dit hou op by die ballingskap en is waarskynlik tydens die ballingskap geskryf na die val van Jerusalem.

Die fokus van die boek is om te wys hoe Israel misluk het in hulle roeping om die verbond met God uit te lewe en hoekom God regverdig was om hulle met ballingskap uit die beloofdeland weg te vat.

Die woord “Kronieke” beteken ŉ lys van gedenkwaardige gebeure wat in volgorde, of kronologies, gerangskik is.

Die boek kort na die ballingskap geskryf en eindig by die bevel van Kores, die koning van Persië, dat die tempel in Jerusalem weer gebou moet word.

Kronieke fokus net op die konings in die suidelike ryk, Juda; en die fokus is nie net op die mislukking van die volk se verbondslewe nie,

 maar op die trou van die Here om die verbond in stand te hou.

Dit is ŉ boek van hoop, van God wat voorsien en wat red,

 dit skep verwagting vir die toekoms.

Ons gaan lees oor wat die Here gedoen het in die tyd van Koning Josafat. Hy was ŉ goeie koning wat gedoen het wat die Here wou.

Ons lees bv. in 2 Kron. 19:6,7 van sy opdrag aan die regters wat hy aangestel het,“6*Let goed op wat julle doen, want julle oefen die regspraak uit nie vir mense nie, maar vir die Here. Die verantwoordelikheid vir die reg rus op julle. 7Mag die vrees vir die Here julle bybly! Wees versigtig en doen julle plig. By die Here ons God is daar nie onreg en bevoordeling en korrupsie nie.”*

**<< Lees 2 Kron. 20:1-30 >>**

Die vyande is almal ou familie – Moab en Ammon is die nageslag van Lot, Abraham se nefie. Die Meüniete kom van die Seïrberge in die land van Edom – Esau se nageslag.

Hulle aggressie is so onregverdig want Moses en die volk het groot moeite gedoen om vrede te bewaar toe hulle óm die land van Edom getrek het op pad na die beloofde land (Num. 20).

Nou wil hulle Josafat en die hele Juda inpalm. Hulle is naby en hulle is ŉ groot menigte; Josafat en sy leër staan nie ŉ kans nie.

Josafat was bang... (v.3)

Wat doen mense wanneer hulle bang is, wanneer hulle te doen kry met iets waarvoor hulle nie kans sien nie?

Meeste van die tyd soek jy hulp by iemand of iets waarmee jy die beste verhouding het.

 Is jy iemand wat altyd planne maak en tot uitvoer bring – dan maak jy planne wanneer jy benoud is.

Het jy ŉ paar vriende met wie jy gereeld kuier, dan soek jy hulp en raad by jou vriende.

Is jy ŉ drinker, of ŉ eter – dan gryp jy na die bottel of die yskas in benoudheid.

Dis nie heeltemal anders vir God se kinders nie.

As jy God se kind is, as jy heeltyd weet en leef in sy teenwoordigheid –

 dan reageer jy ook deur met Hom te praat en by Hom hulp te soek.

Die almagtige God is by jou, om jou, in jou. Hy is nie iemand ver wat jy al van gehoor het nie, met wie jy so nou-en-dan iets te doen kry nie. Hy is jou Vader, Hy is altyd by jou deur sy Gees, Hy ken sy kinders en sy kinder ken Hom in ŉ intieme verhouding elke oomblik van elke dag.

Sy lewe lank al was Josafat gewoond daaraan om navraag te doen en ondersoek in te stel na wat God voorskryf.

 God is nie vir hom ŉ vreemdeling nie maar ŉ baie bekende.

In sy benoudheid soek Josafat hulp by die Here.

 Dit is wat gelowiges doen, dit is wat pas by kinders in God se huisgesin.

En nie net Josafat nie, die hele volk, *“uit al die stede van Juda het hulle gekom om die Here se hulp te vra.”* (v.4) *“Die hele Juda en hulle afhanklikes, vroue en kinders, het daar voor die Here gestaan.”* (v.13)

In sy gebed erken hy God se mag en sy heerskappy.

Hy herinner die Here aan sy verbond en veral aan sy belofte dat Hy sal luister as sy volk in nood is en na Hom roep om hulp.

Hy lê hulle nood voor die Here uit en vra of Hy dan nie hierdie onreg sal straf nie.

Hy sluit sy gebed af weer met die erkenning, *“Ons weet nie wat om te doen nie. Ons oë is op U gerig.”* (v. 12)

Die Here antwoord nie altyd dadelik nie, maar hierdie keer sommer terwyl hulle nog daar bymekaar is.

(v. 14-17) *“Moenie bang wees nie... hierdie is nie ŉ saak vir julle nie, maar vir God. ... Julle hoef nie te veg nie, neem net posisie in en staan en kyk na die oorwinning van die Here vir julle. ... Trek hulle môre tegemoet. Die Here sal by julle wees.”*

 Josafat en die volk kniel en buig voor die Here in eerbetoon. (v. 18)

En wat doen hulle die volgende môre?

Onthou, niks het regtig verander nie – daar is nog steeds ŉ menigte wat gereed staan om Josafat en sy hele leër uit te roei.

En tog – alles het verander.

 Die Here se belofte verander alles vir sy volk wat op Hom vertrou.

Ek weet nie jy nie, maar ek staan verstom oor wat hulle die volgende dag doen.

Dis een ding om vol moed en opgewondeheid uit die tempel te loop na ŉ vurige gebed van die koning en dan die bevrydende profesie van verlossing.

Dit is heeltemal ŉ ander ding om die volgende oggend steeds nie bang te wees nie en op te tree asof die oorwinning reeds behaal is.

Nadat Josafat hulle aanmoedig om op die Here te vertrou begin hulle optrek na die vyand toe (v.20).

Dink jou dit in.

Hulle is nog steeds maar ŉ handjievol en die menigte wat hulle wil uitwis is nog dieselfde – net dalk nog nader en meer bloeddorstig.

 Gister was hulle bang, nou loop die sangers voor!

Die omstandighede het niks verander nie, hulle is op pad na die slagveld teen ŉ menigte, maar hulle laat die sangers voor loop!

 Dit is tog waansin sou jy kon sê!

Hoekom doen hulle dit?

Want hulle neem God op sy Woord.

Hy het deur die Leviet gesê dat Hy by hulle sal wees (v. 17)

Hy het gesê dat hulle moet kyk na die oorwinning van die Here.

En hulle glo Hom.

En ware geloof verander jou gedagtes en jou vrese, jou woorde en jou optrede.

Om te glo is “om seker te wees van dinge waarop ons hoop en oortuig te wees van dinge wat ons nie sien nie (Heb. 11:1).

Josafat en die manskappe van Juda is seker van die Here se oorwinning, hulle is oortuig daarvan al kan hulle dit nie sien nie.

En daarom begin hulle sing – hulle sing van die Here se liefde wat geen einde het nie. (v. 21)

Dis asof die Here gewag het vir hierdie sigbare, onverskrokke bevestiging van hulle geloof.

Toe die sangers begin sing – toe bring die Here chaos onder hulle vyande (v.22, 23).

Josafat en sy manne sing sonder dat hulle weet wat die Here besig is om te doen.

 Hy is al klaar besig om die uitkoms, die oorwinning te bewerk.

 Hulle sien nog niks – hulle glo en hulle sing.

Eers toe hulle by die uitkykpos kom en die magtige vyand soek.

Toe sien hulle net lyke.

 Toe hulle by die moeilikheid kom, toe is dit nie meer moeilikheid nie.

God se oorwinning is volledig en in oorvloed.

Hy roei nie net die bedreiging uit nie – Hy gee hulle soveel skatte dat hulle die nie kon dra nie.

Die plek waar hulle vir ŉ ondergang gevrees het, word nou ŉ Lofdal waar hulle die Here loof.

En soos dit hoort by gelowiges, by God se volk, sy huisgesin –

gaan hulle in dankbaarheid en lofprysing terug na sy tempel, die simbool van sy teenwoordigheid, die plek waar hulle Hom saam aanbid en verheerlik.

 En die nasies om hulle kry ontsag vir hierdie lewende, teenwoordige God.

Broer en Suster in Christus,

Gelowiges soek hulp en uitkoms by die Here, ons God en Vader.

Aanhoudend en gedurigdeur in gebed met Hom, in ŉ konstante soeke na sy wil – in die Skrif, op jou eie, saam ander en in die erediens.

Maar geloof is om Hom dan op sy Woord te meen, om Hom te glo en

met jou gedagtes en jou woorde en jou optrede

sonder vrees, sonder skaamte,

 met sekere verwagting onverskrokke te dink en te sê en te doen wat Hy wil.

Geloof vind vreugde in die Here en sy beloftes selfs lank voordat die beloftes waar geword het.

Omdat ons glo is ons nie meer vol vrees en negatiwiteit nie.

Ons kyk nie net in die realiteit om ons vas nie, maar ons sien daaragter ook ŉ ander, grote perspektief van Christus en die Hemelse Koninkryk.

Hierdie gebeurtenis van Josafat en Juda, en ook netso die gebedsverhoring by Bloedrivier,

leer nie dat die Here baie vinnig in hierdie lewe net die goeie en die oorwinning beloof nie.

 Soms is die uitkoms selfs glad nie in hierdie lewe nie.

Toe Paulus tot bekering kom moes Hy hoor hoeveel die Here wil dat hy sal swaarkry! (Hand. 9:16) En het hy nie swaargekry nie! Gaan lees gerus 2 Kor. 11:26-30!

Wanneer Nebukadneser vir Daniël se vriende wil dwing om die beeld te aanbid wat hy laat maak het dreig hy hulle met ŉ vuurdood;

Dan antwoord hulle, *“17Ons het ons God vir wie ons dien. Hy het die mag om ons te red uit die brandende oond, en Hy sal ons ook red uit u mag. 118Selfs as Hy dit nie doen nie, moet u weet dat ons u god nie sal dien nie, die goue beeld wat u opgerig het nie sal aanbid nie.”* (Dan. 3:17, 18)

Ons god kan red, maar selfs al red Hy nie...

Wat doen Jesus toe Hy verskriklik angstig was voordat Hy gevange geneem sou word om gekruisig te word en deur sy Vader verlaat te word? (Luk. 22:39 e.v.)

 Hy bid tot sy Vader.

 Sy Vader gee Hom nie uitkoms nie maar stuur ŉ engel om Hom te bemoedig.

Wat is dit wat dalk nou ŉ angstigheid in jou lewe veroorsaak?

Verhoudings met ander mense?

Versorging en die nood om vanaand en more kos op die tafel te hê?

Die siekte of lyding van iemand vir wie jy lief is?

Jou eie worsteling met pyn of eensaamheid of hartseer?

Dalk verhuising van kom, ŉ nuwe skool, die huis verlaat, trauma...?

Die onreg en blatante sonde in ons land?

Wat doen jy daarmee?

Soek jy uitkoms by die Here en vertrou jy Hom wat mag het oor alles om te gee soos en wanneer dit Hom behaag?

 Wys jou lewe jou onverskrokke vashou aan Hom en sy beloftes?

Kan mense sien dat jy jou uitkoms van God verwag terwyl jy aanhou woeker en woel met dit wat Hy nou gee – al is dit hoe min en hoe skraal?

Wat hoor en sien mense by jou –

jou besorgdheid en jou kommer oor dinge in hierdie lewe,

of jou soeke na die koninkryk en daarmee saam jou vertroue dat hy sal gee wat nodig is. (Mat. 6:25 e.v.)

 Is jou soeke na die koninkryk so duidelik dat dit ander verstom en verbaas?

Is daar passie en ywer sigbaar in die manier hoe jy meer en meer van God se wil probeer leer en dan jou lewe te verander om te doen wat jy van God leer?

Hoe kan ons dit doen?

Nie self nie want optrede soos die van Josafat en sy volk, soos Pretorius en sy kommando, kom nie uit onsself nie.

Dit kan net deur die Gees van Jesus Christus in ons.

Dit is tog wat ons ook in Fil. 2: 13 gelees het, *“dit is God wat julle gewillig en bekwaam maak om sy wil uit te voer.”*

Ek sou graag wou, en ek vra Hom met oorgawe dat as dit sy wil mog wees,

dat Hy spoedig en met oorwinning sal klaarspeel met die bron van nood en angstigheid in jou lewe. Maar nie soos ek en jy wil nie, soos Hy wil.

Ek vra met passie dat totdat Hy jou uitkoms gee in hierdie lewe, óf die volgende;

dat Hy jou deur sy Gees sal versterk om onverskrokke in geloofsekerheid te lewe,

om ŉ getuie te wees vir almal om jou van jou vertroue op Hom,

van jou sekerheid van Hom waarop jy hoop,

van jou oortuiging van wat jy nog nie sien nie,

van jou geloof.

Daar is een, nee twee laaste en finale vyande wat vir ons nog almal voorlê. Nou en aan die einde van hierdie lewe.

In onsself kan ons die geveg nie baasraak nie. Weens ons sonde en ons sondige aard het ons nie ŉ kat se kans nie.

Teen die aanslae van die duiwel en teen die dood het ons geen verweer in onsself nie.

Hoe gaan jy hierdie vyande tee?

Maak jy jou eie planne van ŉ vroom en goeie lewe?

Val jy vir sy leuen dat dit nie regtig ŉ gevaar inhou nie?

 Dit is die strategieë van die wêreld wat op ŉ helse mislukking uitloop.

Daar is net een suksesvolle uitkoms moontlik.

Soos Josafat kan ons maar net na ons Vader gaan om by Hom hulp te vra.

En sy uitkoms is duidelik en volledig –

Hy het sy Seun, Jesus Christus gestuur en Hom gestraf vir ons sonde sodat Hy ons Sy lewe en sy geregtigheid uit genade geskenk het.

 Glo jy dit?

As jy dit glo, lewe dan in daardie geloof.

Laat jou lewe wys dat jy van daardie verlossing seker is,

trouens dat jy dit reeds ontvang het en dat jou lewe nou al reeds lyk soos ŉ lewe wat pas by ŉ kind in God se huisgesin.

En mag dit dan vir ander om jou ŉ duidelike getuienis wees van wat die lewende teenwoordige God in ŉ mens sel lewe bewerk.

 Alles om Hom te verheerlik.

Amen